Diari Oficial de la Generalitat Valenciana


Sumari del DOGV 6248, del 19-04-2010 (2010/3861)

RESOLUCIÓ de 29 de març de 2010, de la Direcció General d'Ordenació i Centres Docents, per la qual es convoca la sol·licitud dels programes de compensació educativa i els programes PROA i PASE per al curs 2010-2011.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6248

Data del DOGV
:   19-04-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/3861


Data del document
:   29-03-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * ensenyament obligatori
    * retard escolar
    * alumne
    * suport econòmic
    * educació especial
    * ensenyament públic
    * reinserció escolar
    * programa d'actuació
    * estudiant estranger
    * centre d'ensenyament
    * política educativa
    * adaptació escolar

RESOLUCIÓ de 29 de març de 2010, de la Direcció General d'Ordenació i Centres Docents, per la qual es convoca la sol·licitud dels programes de compensació educativa i els programes PROA i PASE per al curs 2010-2011. [2010/3861]
En els últims anys, la Comunitat Valenciana ha viscut una profunda modernització i transformació social que, unida als fluxos migratoris ha conformat una població escolar heterogènia i diversa. Esta realitat planteja a l'administració educativa valenciana el repte de formar tot l'alumnat com a futurs ciutadans que optimitzen les seues capacitats.
Per a la consecució d'este objectiu és imprescindible el desenrotllament de mesures educatives específiques que atenguen la compensació educativa i la pràctica de la igualtat d'oportunitats per al conjunt de la població.
La Llei Orgànica 2/2006, de 3 de maig, d'Educació, establix, en els capítols I i II del títol II, l'atenció a l'alumnat amb necessitat específica de suport educatiu i la compensació de les desigualtats en educació, respectivament.
L'Orde de 4 de juliol del 2001, de la Conselleria de Cultura i Educació (DOGV de 17.07.01), regula l'atenció a l'alumnat amb necessitats de compensació educativa a la Comunitat Valenciana en centres d'educació infantil (2n cicle), educació primària i educació secundària obligatòria.
La citada orde, en l'apartat segon, considera alumnat amb necessitats de compensació educativa aquell que presenta dificultats d'inserció escolar per trobar-se en situació desfavorable, derivada de circumstàncies socials, econòmiques, culturals, ètniques o personals.
L'apartat tercer d'esta orde establix com a objectiu desenrotllar les actuacions que permeten previndre i compensar les desigualtats educatives, a fi que els alumnes i les alumnes amb necessitats de compensació educativa puguen fer efectiu el principi d'igualtat en l'exercici del dret a l'educació i, superant la situació de desigualtat, puguen aconseguir els objectius que s'establixen per a cada etapa educativa.
El conveni de col·laboració subscrit el 6 d'octubre de 2005 entre el llavors Ministeri de Treball i Assumptes Socials i la Generalitat Valenciana, proposa un marc per al desenrotllament d'actuacions d'acollida i integració de persones immigrants així com de reforç educatiu. En l'apartat 5.II.a, este conveni arreplega com a mesura prioritària en l'eix d'educació, entre altres, el reforç de servicis i ajudes en l'àmbit educatiu a través de programes de compensació educativa. Des d'este àmbit apareix com una de les actuacions les aules PASE (Programa d'Acollida al Sistema Educatiu), que es plantegen com a objectiu que l'alumnat adquirisca les competències comunicatives bàsiques en la llengua vehicular d'ensenyança del centre, de forma intensiva perquè li permeta incorporar-se al grup ordinari que li correspon per edat en el menor temps i millors condicions possibles.
El conveni de col·laboració subscrit el 21 de desembre del 2005, entre el Ministeri d'Educació i Ciència i la Conselleria de Cultura, Educació i Esport de la Generalitat Valenciana per a l'aplicació de diversos programes de suport a centres d'educació primària i educació secundària (pla PROA), se sosté sobre dos pilars bàsics. En primer lloc, proposa el «Programa d'Acompanyament Escolar» per a centres públics d'educació primària i educació secundària obligatòria, que respon a la necessitat de millorar els índexs d'èxit escolar en determinats centres que reben alumnes en situació de desavantatge socioeducatiu, a través d'una resposta educativa àmplia i estesa més enllà de l'horari lectiu. En segon lloc, el «Programa de Suport i Reforç» a centres de secundària. La finalitat d'este programa és la millora dels resultats de cada un dels centres a què s'aplica a través d'un conjunt d'actuacions que contribuïsquen conjuntament a la millora en la quantitat i qualitat dels aprenentatges, en la relació dels alumnes amb el centre, en la participació de les famílies i en les possibilitats educatives de l'entorn del centre. Per a aconseguir este objectiu es perseguix un canvi global en el mode de funcionar del centre juntament amb el suport específic a alguns col·lectius d'alumnes.
Al seu torn, les circumstàncies socials, econòmiques, culturals, ètniques o personals incidixen en el percentatge d'alumnes que progressen adequadament al llarg de l'ensenyança bàsica i fan disminuir l'èxit de l'alumnat, especialment en els últims anys de l'ensenyança bàsica. Amb la finalitat de reduir l'efecte de les dites variables sobre el rendiment final de l'alumnat, la Conselleria d'Educació de la Generalitat, en col·laboració amb el Ministeri d'Educació es planteja avançar en determinades actuacions ja iniciades en el curs acadèmic 2008-2009, i continuades durant el curs 2009-2010, amb la dotació de recursos complementaris per als centres que es proposen incrementar l'èxit acadèmic de l'alumnat que presenta condicions desfavorables de partida des d'un punt de vista social, econòmic, cultural, ètnic o personal; així com millorar les seues habilitats socials amb la finalitat d'aconseguir una major integració socioeducativa, posant al seu abast mitjans materials i personals complementaris per a facilitar que aconseguisquen l'èxit escolar.
En conseqüència, i en virtut de les competències que m'atribuïx l'apartat catorze i la disposició final primera de la mencionada Orde de 4 de juliol del 2001, es dicta la present resolució la finalitat de la qual és la regulació de la sol·licitud per part dels centres d'aquells programes que desenrotllen actuacions dirigides a l'alumnat amb necessitats específiques de compensació educativa, per a la presa de decisions curriculars i organitzatives adaptades al context i a les característiques de l'alumnat que atenen. Així mateix, es regula la sol·licitud dels programes PASE i PROA, vinculats a l'àmbit de la compensació educativa. Per tant, resolc:
Primer. Programes de compensació educativa en centres públics i privats concertats que escolaritzen alumnat amb necessitats de compensació educativa d'educació infantil (2n cicle), educació primària i educació secundària obligatòria
L'Orde del 4 de juliol de 2001 (DOGV de 10.07.01), va regular l'atenció a l'alumnat amb necessitats de compensació educativa i va establir en la disposició transitòria primera un procediment extraordinari d'autorització per al curs acadèmic 2001-2002.
Una vegada finalitzat el període transitori establit, la Resolució de 14 de febrer de 2002 (DOGV de 27.02.02) va determinar els criteris per a l'autorització dels centres docents i els programes de compensació educativa a partir del curs acadèmic 2002-2003. L'apartat tercer, punt 3, d'esta resolució, va establir les dates de sol·licitud dels mencionats programes en la fase ordinària, coincident amb el procés d'escolarització.
Transcorregut el temps, es veu la necessitat d'adequar el contingut de la Resolució de 14 de febrer de 2002, amb la finalitat d'actualitzar-ne el contingut i avançar les previsions de recursos humans i materials per a garantir un ordenat començament del curs.
1. L'objecte dels programes de compensació educativa és desenrotllar les actuacions que permeten previndre i compensar les desigualtats en educació a fi que els alumnes i les alumnes amb necessitats de compensació educativa puguen fer efectiu el principi d'igualtat en l'exercici del dret a l'educació.
2. Destinataris
a) Segons l'Orde de 4 de juliol de 2001, de la Conselleria de Cultura i Educació (DOGV de 17.07.01), es considera alumnat amb necessitats de compensació educativa aquell que presenta dificultats d'inserció escolar per trobar-se en situació desfavorable, derivada de circumstàncies socials, econòmiques, culturals, ètniques o personals.
b) En l'article segon, que establix els motius de les necessitats de compensació educativa, s'indica en el punt 1.g l'internament en hospitals o l'hospitalització domiciliària de llarga duració per prescripció facultativa. Este aspecte de l'Orde de 4 de juliol de 2001 ha sigut desenrotllat amb posterioritat per l'Orde de 21 de novembre de 2006, de la Conselleria de Cultura, Educació i Esport, per la qual es determinen els criteris i procediments per a l'atenció hospitalària i domiciliària de l'alumnat que requerisca compensació educativa en educació primària i educació secundària obligatòria (DOGV de 26.02.06), per la qual cosa les sol·licituds que es realitzen en relació a este aspecte s'hauran de tramitar necessàriament d'acord amb el que disposa esta última orde.
c) La determinació de les necessitats de compensació educativa de cada alumne o alumna serà realitzada pels servicis psicopedagògics escolars o els gabinets psicopedagògics autoritzats en els nivells d'educació infantil i primària i pels departaments d'orientació, o per qui tinga atribuïdes les seues funcions, en l'etapa d'educació secundària obligatòria, tenint en compte la informació elaborada pels corresponents servicis socials municipals i, si és necessari, els servicis socials competents de protecció de menors de la Conselleria de Benestar Social. De tot l'alumnat que ho requerisca haurà d'existir el corresponent informe d'avaluació de les necessitats de compensació educativa.
3. Centres CAES
a) Amb la finalitat d'adequar les dotacions de recursos existents, els centres CAES hauran d'omplir la sol·licitud que es contempla en l'annex I de la present resolució. Tots aquells centres catalogats com CAES han d'aparéixer relacionats en la resolució corresponent que autoritze els programes de compensació educativa per al curs 2010-2011.
b) La inspecció educativa ha de revisar en cada cas que el centre continua complint els requisits establits en l'Orde de 4 de juliol de 2001 per a la seua catalogació com a centre CAES. En cas d'incompliment, la Direcció Territorial podrà proposar, d'ofici o a instàncies de part, la revocació, segons el que indica l'apartat catorze, 3.
c) Podran proposar-se com a CAES nous centres, d'ofici o amb la sol·licitud prèvia del centre, sempre que complisquen els requisits establits.
d) La previsió de necessitats de recursos humans dels centres catalogats com a CAES es tramitarà per via ordinària.
4. Modalitats
a) Respecte a la concreció dels programes o les mesures de compensació educativa propostes pels centres, cal ajustar-se al que disposen els apartats onze i dotze de l'Orde de 4 de juliol de 2001.
b) Els centres que desitgen participar en la convocatòria a través d'un projecte conjunt han de ser centres de la mateixa etapa educativa, de la mateixa localitat i del mateix règim econòmic (públic o privat concertat). El centre que es determine com a centre coordinador del projecte rebrà, si és el cas, el total de l'assignació econòmica destinada al projecte conjunt, i han d'anar al seu nom totes les factures justificatives de les despeses derivades del mateix.
c) Únicament és admissible un programa de compensació educativa per centre, excepte en aquells centres que tinguen les dos etapes obligatòries, i en este cas es podrà optar per tindre un únic programa o dos, un per cada etapa.
5. Procediment de sol·licitud
a) El procediment de sol·licitud de centres per a desenrotllar programes de compensació educativa serà el que establix l'apartat catorze de l'Orde de 4 de juliol de 2001.
b) Els centres han d'emplenar la sol·licitud que figura en l'annex I de la present resolució i han de presentar-la en la Direcció Territorial corresponent. Adjuntaran a esta sol·licitud una còpia impresa i enquadernada del projecte a desenrotllar i una còpia en suport informàtic del mateix.
c) En el cas dels centres docents que participen en la convocatòria a través d'un projecte conjunt, el centre coordinador serà el que emplene el model de sol·licitud de l'annex I. La graella de l'apartat 2 ha de repetir-se per a reflectir les dades de cada un dels centres que participen en el mencionat programa conjunt. La resta de la sol·licitud s'ha de completar de manera coordinada entre tots els centres que formen part del projecte conjunt, i cal tramitar-les únicament a través de la sol·licitud del centre coordinador. La sol·licitud s'ha de remetre a les Direccions Territorials corresponents, adjuntant un únic projecte en suport informàtic i paper per cada projecte conjunt.
d) Els centres privats concertats han d'emplenar l'apartat 9 de l'annex I.
6. Fases
a) El termini de sol·licitud s'articula en dos fases: una ordinària i una altra d'extraordinària.
b) En la fase ordinària, els programes o les mesures de compensació educativa que s'arrepleguen en esta resolució podran ser sol·licitats en les corresponents Direccions Territorials -mitjançant el procediment que s'indica en el punt 5 d'este apartat-, per centres públics i privats concertats que impartisquen ensenyances d'educació infantil (2n cicle), educació primària i educació secundària obligatòria, des de l'endemà a la publicació d'esta resolució i fins al dia 30 d'abril.
c) En la fase extraordinària, els centres podran presentar les seues sol·licituds a partir de l'1 de setembre de 2010, en les corresponents Direccions Territorials, les quals, després dels informes preceptius, han de proposar-ne l'autorització a la Direcció General d'Ordenació i Centres Docents, en el termini de quinze dies hàbils a partir de la data d'entrada de la sol·licitud.
d) En esta fase extraordinària no podran proposar-se centres en què no es produïsquen variacions substancials de l'alumnat després de l'inici del curs, ni centres que, tenint prevista la necessitat abans, no hagueren presentat la seua sol·licitud en la fase ordinària.
7. Programa per a la millora de l'èxit escolar
Publicat en el BOE núm. 63, de 13 de març de 2008, el conveni de col·laboració entre el Ministeri d'Educació i Ciència i la Comunitat Valenciana per al Programa de Suport a la Implantació de la LOE, la Direcció General d'Ordenació i Centres Docents ha treballat en el disseny de programes específics partint de la realitat que presenten els centres docents de la Comunitat Valenciana autoritzats per a desenrotllar projectes d'educació compensatòria, i en col·laboració amb professionals que, durant el curs acadèmic 2009-2010, exercixen la seua tasca docent amb l'alumnat més desfavorit.
Així mateix, mitjançant Resolució de 17 de febrer de 2010, del director general del Secretariat del Consell, de la Conselleria d'Indústria, Comerç i Innovació, s'ha publicat en el Diari Oficial de la Comunitat Valenciana del dia 19 de febrer del 2010, el Conveni de Col·laboració entre el Ministeri d'Educació i la Comunitat Valenciana, per al Pla de Suport a la Implantació de la LOE corresponent a l'any 2009. Contempla, entre altres, el programa per a la millora de l'èxit escolar i preveu en la clàusula segona actuacions a dur a terme fins al 31 d'agost de 2010. Este programa està cofinançat pel Ministeri d'Educació.
Fruit del treball realitzat al respecte, sorgix el disseny d'uns programes específics destinats a incrementar l'èxit acadèmic de l'alumnat que presenta condicions desfavorables de partida des d'un punt de vista social, econòmic, cultural, ètnic o personal; millorar les seues habilitats socials amb la finalitat d'aconseguir una major integració socioeducativa; posar al seu abast mitjans materials i personals complementaris perquè aconseguisca l'èxit escolar. Estos programes estaran a disposició voluntària de tots aquells centres públics i privats concertats de la Comunitat Valenciana, preferentment els que en el curs acadèmic 2010-2011 disposen d'autorització per a impartir programes d'educació compensatòria.
Els programes específics són els següents:
a) Programa de detecció de dificultats d'aprenentatge dirigit a l'alumnat que cursa el primer cicle de l'educació primària.
b) Programa de suport específic a l'alumnat que cursa 1r i 2n d'educació primària, i presenta dificultats d'aprenentatge detectades a través del programa detallat en el punt anterior.
c) Programa de reforç per a l'alumnat que, escolaritzat en educació primària, roman un curs addicional en el mateix cicle.
d) Programa de desenrotllament de capacitats dirigit a donar suport a l'evolució i la integració d'alumnes amb més facultats en algun camp d'activitat o, en general, amb més possibilitats d'aprenentatge en educació primària.
e) Programa de reforç per a l'alumnat que, escolaritzat en ESO, roman un curs addicional en el mateix curs.
f) Programa de reforç dirigit a l'alumnat que s'incorpora a l'ESO amb àrees pendents de l'etapa anterior.
g) Programa de reforç de les capacitats bàsiques per a aquells alumnes que, de conformitat amb l'informe final d'avaluació de l'educació primària, així ho requerisquen per a seguir l'ESO amb aprofitament.
h) Programa específic de desenrotllament curricular complementari dirigit a l'alumnat d'ESO.
i) Programa de reforç de la tutoria, especialment en educació secundària.
j) Programa específic de suport a les àrees o matèries instrumentals: Matemàtiques, Castellà: llengua i literatura, Valencià: llengua i literatura.
k) Programa encaminat a la millora de les competències bàsiques en les àrees o matèries instrumentals: Matemàtiques, Castellà: llengua i literatura, Valencià: llengua i literatura.
l) Programa per a difondre materials específics de suport, en les llengües curriculars de la Comunitat, dirigits a l'alumnat amb especial risc de fracàs escolar.
m) Programa de desenrotllament i posada en marxa de models organitzatius alternatius que donen resposta a les necessitats de l'alumnat desfavorit.
n) Programa per al desenrotllament d'activitats encaminades a l'aplicació de la normativa sobre el temps de lectura, a la millora de la lectura eficaç, a la comprensió lectora, així com a l'expressió oral i escrita.
Els centres que es proposen incloure un o més d'estos programes complementaris per a la millora de l'èxit escolar entre les seues propostes d'intervenció en l'àmbit de la compensació educativa, han de fer-ho constar seleccionant fins a un màxim de tres programes en la graella corresponent a l'apartat 5 de l'annex I de la present resolució.
A este respecte, la Direcció General d'Ordenació i Centres Docents, a l'inici del curs 2010-2011, proposarà el disseny base d'estos programes amb la finalitat de dotar de ferramentes complementàries a aquells centres que, degudament autoritzats, desitgen voluntàriament aplicar un o més d'estos programes. S'enriquix així, el ventall de propostes i programes d'educació compensatòria existents fins al moment, sempre amb l'objectiu de millorar l'èxit escolar de l'alumnat més desfavorit.
Les propostes de treball elaborades en el marc dels distints programes per a la millora de l'èxit escolar es publicaran a la pàgina web de la Conselleria d'Educació.
Les actuacions exposades es completaran amb un pla de formació i orientació per als docents respecte a estos programes específics, que els permeta conéixer-los i dotar-los dels recursos metodològics necessaris.
8. Valoració de les sol·licituds i proposta d'autorització de les Direccions Territorials
a) Les Direccions Territorials hauran de valorar els centres i programes de compensació educativa sol·licitats tenint en compte els aspectes següents:
- Els informes de seguiment del curs 2009-2010 i la valoració de la Memòria Final Anual dels centres públics o document semblant en els centres privats concertats, d'acord amb l'Orde de 4 de juliol de 2001 (apartat quinze).
- Els informes de la inspecció educativa, que podran valorar, a més, els següents aspectes acadèmics:
· Coordinació de l'equip educatiu.
· Grau de compromís del conjunt del centre.
· Tractament individualitzat o grupal dels aprenentatges en les àrees instrumentals.
· Activitats que fomenten la integració escolar.
· Incidència d'activitats de relació amb les famílies i el context sociocultural.
· Coordinació amb altres servicis de suport per a elaborar estratègies conjuntes i/o complementàries.
· Altres aspectes acadèmics que es consideren d'interés.
b) La Direcció Territorial corresponent, amb un informe previ de la inspecció educativa, ha de traslladar la proposta d'autorització de programes i mesures de compensació educativa a la Direcció General d'Ordenació i Centres Docents.
c) El programa de compensació educativa que desenrotlle cada centre públic o privat concertat haurà de ser autoritzat per la Direcció General d'Ordenació i Centres Docents, basant-se en la proposta de la Direcció Territorial d'Educació corresponent.
9. Reunió de valoració
a) En la fase ordinària, una vegada presentades les propostes, amb tots els projectes avaluats, cal mantindre una reunió pública de valoració que estarà presidida pel director general d'Ordenació i Centres Docents o persona en qui delegue. En formaran part:
- El cap del Servici d'Ordenació Acadèmica.
- La coordinadora de programes d'educació secundària.
- Un representant del Servici de Planificació Educativa Ordinària i de Necessitats Específiques.
- Un representant de l'Àrea de Personal Docent.
- Un representant del Servici Central de la Inspecció Educativa.
- Un representant de cada un dels sindicats que componen la Taula d'Educació.
- Un representant de les principals patronals de l'ensenyança privada.
- Un tècnic del Servici d'Ordenació Acadèmica, que actuarà com a secretari.
- Assistiran com a components els subdirectors territorials d'educació i els inspectors coordinadors dels programes de compensació educativa de cada Direcció Territorial.
b) Esta sessió tindrà lloc, prèvia convocatòria, a partir del 10 de juny.
c) D'esta reunió es derivarà la proposta de resolució del director general d'Ordenació i Centres Docents per a l'autorització de centres i programes de compensació educativa, en fase ordinària.
10. Ajudes
a) La distribució de recursos materials ha d'ajustar-se a les previsions pressupostàries derivades dels Pressupostos de la Generalitat Valenciana, tant del capítol II, com del capítol IV.
b) La concessió de recursos tindrà caràcter plurianual per al curs acadèmic 2010-2011 en aplicació de l'article 29.b del Text Refós de la Llei d'Hisenda Pública de la Generalitat Valenciana. Per això, la dotació econòmica es realitza en les dos fases següents:
Primera fase. Primer quadrimestre del curs 2010-2011.
Per als centres públics se sufragaran amb càrrec al capítol II, aplicació pressupostària 71.31.81.679.23 del Pressupost de la Generalitat Valenciana per a l'exercici 2010.
Per als centres privats concertats se sufragaran amb càrrec a la línia de subvenció T0072000 de la secció, servici i programa 29.00.48.746.62 del Pressupost de la Generalitat Valenciana per al 2010.
Segona fase. Segon i tercer quadrimestre del curs 2010-2011.
Per als centres públics se sufragaran amb càrrec al capítol II, programa 421.30, de l'exercici pressupostari per a 2011.
Per als centres privats concertats se sufragaran amb càrrec a la línia de subvenció T0072000 del programa 421.30, de l'exercici pressupostari per a 2011.
El finançament d'esta segona fase quedarà condicionada a l'existència de crèdit adequat i suficient per a atendre-la en la Llei de Pressupostos de la Generalitat Valenciana de l'any 2011.
11. Justificació de despeses
a) Els centres privats concertats han de presentar del 2 al 12 de novembre de 2010, tots dos inclosos (quadrimestre setembre-desembre), i del 29 de juny al 9 de juliol de 2011, tots dos inclosos (semestre gener-juny), els annexos que es determinen en la resolució d'autorització de programes de compensació educativa per al curs 2010-2011, juntament amb la documentació original o fotocòpia compulsada.
b) Els centres de règim públic no necessitaran aportar justificació adicional de despeses per al pagament de la dotació econòmica que es concedisca en la corresponent resolució d'autorització de programes de compensació educativa per al curs 2010-2011; la mateixa es realitzarà pel procediment ordinari de justificació anual de despeses.
c) En el cas dels projectes conjunts, el centre coordinador serà el responsable de justificar les despeses i, per tant, han d'anar al seu nom totes les factures justificatives.
12. La inspecció educativa i els assessors de l'àrea de compensatòria i interculturalitat, i de necessitats educatives especials i atenció a l'alumnat estranger dels CEFIREs, assessoraran als centres docents en la planificació i el desenrotllament d'estes actuacions i estos programes.
13. El total de recursos autoritzats per compensació educativa en els centres de la Comunitat Valenciana, tant públics com privats concertats, serà el que es publique en la resolució corresponent a la present convocatòria per al curs 2010-2011, amb independència de les modificacions que puguen produir-se en la fase extraordinària.
Segon. Programa d'Acollida al Sistema Educatiu (PASE), per a centres docents públics i privats concertats, que impartisquen educació primària o educació secundària obligatòria
La Conselleria de Cultura, Educació i Esport va iniciar en el curs 2000-2001 un pla per a donar resposta a les necessitats educatives de l'alumnat estranger. El pla contempla mesures per a afavorir l'acollida d'este alumnat, compensar les desigualtats derivades de la situació de desavantatge associat a la seua condició d'immigrant o refugiat, potenciar actituds interculturals positives de la comunitat educativa o desenrotllar programes específics per a l'alumnat que desconeix els nostres idiomes oficials o que presenta greus desfasaments curriculars.
Convé destacar l'esforç del professorat en la seua formació, en l'acollida i integració educativa i social d'este alumnat i en l'exercici de la labor docent per a aconseguir la seua adequada escolarització.
En este context, la Conselleria de Cultura, Educació i Esport, en el marc del conveni de col·laboració subscrit el 6 d'octubre del 2005 entre el llavors Ministeri de Treball i Assumptes Socials i la Presidència de la Generalitat Valenciana per al desenrotllament d'actuacions d'acollida i integració de persones immigrants així com de reforç educatiu, va implantar, durant el curs 2005-2006, amb caràcter experimental, el programa PASE en 29 centres docents. Els cursos següents es va incrementar progressivament el nombre de centres que participaven en el programa fins a arribar a la xifra de 107 centres en el curs 2009-2010.
Després d'esta experiència, convé continuar amb la implantació d'este programa específic en centres que escolaritzen alumnat estranger amb greus carències lingüístiques o en les seues competències o coneixements bàsics, a fi de facilitar la seua integració en el nivell educatiu corresponent.
1. Descripció del programa
a) El programa PASE és una mesura de suport temporal que desenrotlla el centre per a l'acollida i integració de l'alumnat estranger de nova incorporació al sistema educatiu en la Comunitat Valenciana, amb la finalitat de facilitar-li la superació dels problemes inicials que dificulten la seua ràpida integració escolar.
b) El programa PASE ha d'aplicar-se quan este alumnat no trobe resposta en les altres mesures d'atenció a la diversitat o de compensació educativa que desenrotlla el centre.
c) Esta mesura específica de suport educatiu ha d'incorporar-se als documents de planificació del centre, juntament amb les altres mesures de compensació educativa i d'atenció a la diversitat.
2. Este programa es podrà desenrotllar en centres públics i privats concertats, durant el curs 2010-2011, per a l'atenció a l'alumnat estranger de nova incorporació al sistema educatiu en la Comunitat Valenciana, oferint un suport dirigit a compensar les necessitats lingüístiques d'este alumnat que desconeix la llengua base del programa d'educació bilingüe a què queda adscrit.
3. Alumnat participant
a) El programa PASE implica una metodologia que integra els aprenentatges lingüístics amb els continguts de les àrees i matèries del currículum, com a mitjà eficaç d'aprendre llengua, desenrotllar el pensament i adquirir coneixements.
b) Amb caràcter general, el programa PASE tindrà una duració per a l'alumne o l'alumna d'entre tres i sis mesos, no podent excedir un curs escolar.
c) El nombre mínim d'alumnes per grup PASE serà de 8. La major part d'estos 8 alumnes han de respondre al perfil de desconeixement de la llengua base del programa d'educació bilingüe a què queda adscrit. Excepcionalment, es podrà completar el grup, fins al mínim de 8, amb alumnat estranger que requerisca d'un suport dirigit a compensar les necessitats d'aprenentatge en certes àrees o matèries del currículum, principalment en les instrumentals.
d) L'alumnat que participe en el programa ha d'estar adscrit al grup de referència que li corresponga. En cap cas tot l'alumnat del programa estarà adscrit al mateix grup. Els grups de referència han de coordinar-ne els horaris amb el programa PASE.
4. Estructura del programa
a) L'alumnat ha de cursar l'àrea o els àmbits específics del programa i ha de completar el seu horari en el grup de referència, assistint a les altres àrees o matèries.
b) Este alumnat ha d'anar incorporant-se a la resta d'àrees o matèries de forma progressiva a mesura que vaja adquirint les competències corresponents a criteri del professorat del programa.
c) El programa PASE en educació primària ha d'organitzar-se com una àrea específica, integrant els continguts de les àrees de Castellà: llengua i literatura i Valencià: llengua i literatura, Coneixement del medi i Matemàtiques, i serà impartit de manera globalitzada per un mestre o una mestra amb destí definitiu al centre. L'alumnat no podrà romandre en el programa més de tres hores diàries.
d) El programa PASE en educació secundària obligatòria ha d'organitzar-se en àmbits de coneixement que permeten un aprenentatge lingüístic significatiu recolzat en continguts curriculars de diverses àrees o matèries. L'alumnat no podrà romandre en el programa més de quatre hores diàries
e) La distribució horària dels àmbits de coneixement s'ha de realitzar de forma equilibrada i han de ser impartits de manera globalitzada per un professor o una professora, amb destí definitiu al centre, pertanyent a algun dels departaments de les matèries que els integren. Un d'ells ha de dedicar una hora setmanal a la tutoria específica de l'alumnat del programa.
f) L'alumnat que participa en el programa PASE ha de completar el seu horari amb dos hores de tutoria (una amb el seu grup de referència, i una altra en el PASE), i assistint amb el seu grup de referència almenys a les matèries de Llengua estrangera, Educació física, Tecnologies o Tecnologia en quart curs i alguna matèria optativa.
g) El professorat que impartisca el programa ha d'actuar de manera coordinada amb el professorat dels grups de referència del seu alumnat; així mateix, ha de recolzar l'adequada integració de l'alumnat en el seu grup de referència i ha de realitzar el seguiment d'este alumnat en el seu procés d'incorporació al mateix. Per a la realització d'estes tasques disposarà de dos hores setmanals dins del seu horari lectiu.
5. Autorització i seguiment
a) Durant el curs 2010-2011 es podrà autoritzar el programa PASE en centres públics o privats concertats que hagen incorporat a partir de l'1 de setembre de 2009, en tercer cicle d'educació primària o en educació secundària obligatòria, almenys 8 alumnes estrangers de les característiques descrites en els punts anteriors. No obstant això, també es podrà autoritzar este programa per a l'alumnat estranger incorporat des de l'1 de gener de 2009 que no haja superat les seues dificultats inicials d'integració escolar amb altres mesures.
b) Els centres que reunisquen els requisits per a implantar el programa PASE hauran de presentar la sol·licitud que figura en l'annex II en la corresponent Direcció Territorial fins al 30 d'abril.
c) Esta sol·licitud ha de tindre en compte el programa o les mesures de compensació educativa en el cas que hagueren sigut sol·licitades pel centre, amb la finalitat de no duplicar actuacions i de portar-les a terme de forma coordinada.
d) Una vegada sol·licitat el programa o les mesures de compensació educativa del centre, la Direcció General d'Ordenació i Centres Docents autoritzarà, si procedix, el funcionament del programa PASE, a proposta de la Direcció Territorial d'Educació corresponent, vist l'informe de la inspecció educativa.
e) La inspecció educativa ha de realitzar el seguiment del programa PASE i dels centres educatius, amb la col·laboració de la Direcció General d'Ordenació i Centres Docents.
6. Els Servicis d'Ensenyaments en Valencià i de Formació del Professorat organitzaran activitats formatives, assessoraran els centres docents en el desenrotllament d'este programa i facilitaran l'intercanvi de bones pràctiques.
Tercer. Programa d'acompanyament escolar en col·legis públics d'educació primària i en instituts d'educació secundària obligatòria, i el programa de suport i reforç a instituts d'educació secundària
En el marc dels programes de cooperació territorial entre l'Estat i les comunitats autònomes, la Conselleria de Cultura, Educació i Esport va subscriure el 21 de desembre del 2005, un conveni de col·laboració amb el Ministeri d'Educació i Ciència, per a l'aplicació de diversos programes de reforç i suport a centres d'educació primària i educació secundària (Pla PROA).
El conveni té com a objectiu afrontar, des d'una perspectiva inclusiva, la situació de centres que reben un alumnat en desavantatge educatiu associat a un entorn sociocultural deficitari, amb què els recursos ordinaris es mostren insuficients i necessiten de mecanismes de compensació.
Després d'una primera fase de pilotatge, amb la contribució de la comunitat educativa i l'esforç i la dedicació del professorat, s'ha comprovat que l'aplicació d'estos programes contribuïx a la millora de l'aprenentatge de l'alumnat i a la seua integració escolar, a l'augment de la participació de les famílies i a la potenciació de l'eficàcia educativa del centre.
El conveni mencionat preveu la subscripció d'una addenda anual. En conseqüència, procedix establir els criteris i el procediment perquè es puguen posar en funcionament programes durant el curs 2010-2011.
1. Programa d'acompanyament escolar
a) El programa d'acompanyament escolar es desenrotllarà en col·legis d'educació primària i en instituts d'educació secundària. Tindrà com a finalitat ampliar les possibilitats educatives de l'entorn i la participació de les famílies, facilitar la millora dels aprenentatges i l'èxit escolar de l'alumnat, així com propiciar la seua integració escolar i la cohesió social.
b) Podrà participar en est programa l'alumnat del tercer cicle d'educació primària, així com el d'educació secundària obligatòria:
- En desavantatge des del punt de vista educatiu.
- Amb dificultats en l'aprenentatge, sobretot, en les àrees instrumentals.
- Amb hàbits de treball insuficients.
- Les famílies del qual no poden prestar-li un suport suficient en l'activitat escolar, però que adquirixen el compromís explícit de col·laborar amb el centre i garantir l'assistència al programa.
c) El programa, per a completar el treball escolar, es proposa els següents objectius:
- Oferir una guia i una orientació personalitzada a l'alumnat després del seu horari lectiu.
- Ajudar-lo a desenrotllar actituds i hàbits d'organització del temps, a tindre constància en el treball i a aplicar estratègies d'aprenentatge.
- Fomentar l'hàbit lector i millorar l'adquisició de coneixements i destreses en les àrees instrumentals.
- Potenciar el seu autoestima per a facilitar-li la integració escolar i augmentar les seues expectatives.
d) La direcció, d'acord amb els criteris establits pel claustre i amb les característiques del centre, organitzarà de 2 a 4 grups, d'almenys 8 alumnes per grup, del perfil descrit, que han de ser proposats pel professorat i han de comptar amb el compromís de les seues famílies.
e) Estos grups han de treballar fora de l'horari lectiu, preferentment de manera simultània, dos dies a la setmana durant dos hores diàries; o bé, quatre dies a la setmana durant una hora diària.
f) La direcció, d'acord amb els criteris pedagògics establits pel claustre, ha de designar el professorat del programa, preferentment amb destí definitiu al centre. En esta designació s'ha de tindre en compte l'experiència prèvia en l'atenció a alumnat amb dificultats.
g) Durant l'horari assignat al programa, l'alumnat no només ha de realitzar activitats relacionades amb l'àmbit acadèmic, sinó que convé que participe també en activitats extraescolars, organitzades, si és el cas, en col·laboració amb l'ajuntament, les associacions de mares i pares o altres entitats de l'entorn. Pot resultar motivadora per a l'alumnat la presència en estes activitats de monitors amb una experiència pròxima a ells.
2. Programa de suport i reforç
a) El programa de suport i reforç es desenrotllarà en instituts que escolaritzen una proporció important d'alumnat d'educació secundària obligatòria en condició de desavantatge educatiu associat a l'entorn, amb dificultats generalitzades en l'aprenentatge. Alumnat per al que les altres mesures d'atenció a la diversitat que aplica l'institut no han resultat adequades.
b) Este programa tindrà com a finalitat impulsar nous procediments d'organització i funcionament, així com noves estratègies d'ensenyança i aprenentatge, que permeten a l'institut afrontar la situació educativa difícil de l'alumnat i millorar les seues expectatives escolars.
c) Per això, són objectius del programa:
- Impulsar un replantejament global de l'organització i el funcionament de l'institut, que incloga la revisió, almenys, dels àmbits següents: l'atenció directa a l'alumnat, la intervenció amb les famílies i la relació amb l'entorn.
- Potenciar mesures de suport en els tres àmbits esmentats anteriorment per a millorar les expectatives escolars de l'alumnat.
- Complementar les mesures i els recursos de compensació educativa del centre per a propiciar una educació de qualitat per a tots.
d) Per a dur a terme el programa, l'equip directiu, a proposta del claustre, ha de seleccionar línies d'actuació d'entre les que figuren en l'annex IV d'esta resolució:
- Del bloc «Atenció directa a l'alumnat», cal seleccionar almenys dos de les actuacions.
- Del bloc «Intervenció amb les famílies», cal seleccionar almenys una de les actuacions.
- Del bloc «Relació amb l'entorn», caldrà seleccionar almenys una de les actuacions.
e) La direcció, d'acord amb els criteris pedagògics establits pel claustre, ha de designar el professorat del programa, preferentment amb destí definitiu al centre. En esta designació s'ha de tindre en compte l'experiència prèvia en l'atenció a l'alumnat amb dificultats.
3. Integració del programa en les mesures de compensació educativa desenrotllades en el centre
a) El programa d'acompanyament escolar i el programa de suport i reforç formen part de les actuacions de compensació educativa del centre i, com a tals, s'han d'incorporar als seus documents de planificació juntament amb les altres mesures d'atenció a la diversitat. Per tant, han d'integrar-se en el funcionament del centre i han de comptar amb la col·laboració del professorat, de l'equip directiu i de tota la comunitat educativa.
b) Un membre de l'equip directiu ha de coordinar el funcionament del programa que s'autoritze.
c) El centre he de realitzar el seguiment i l'avaluació interna del programa i ha de col·laborar i participar en les avaluacions externes que es realitzen.
4. Sol·licitud
a) Podran sol·licitar el programa d'acompanyament escolar els centres públics que compten amb un nombre suficient d'alumnat amb les característiques descrites en el punt 1.b, d'este apartat, de manera que es puguen organitzar els grups descrits en el punt 1.d del mateix. Per a això, cal utilitzar el model que figura en l'annex III.
b) Podran sol·licitar el programa de suport i reforç els instituts d'educació secundària que tinguen la consideració de CAES o que demanen també l'autorització per al curs 2010-2011 de mesures o programes de compensació educativa, sempre que reunisquen els requisits descrits en el punt 2.a, d'este apartat. Per a això, cal utilitzar el model que figura en l'annex IV.
c) La sol·licitud ha de tindre en compte el programa o les mesures de compensació educativa prèviament sol·licitades pel centre, si és el cas, amb la finalitat de no duplicar actuacions i de realitzar-les de forma coordinada.
d) La sol·licitud ha de comptar amb l'aprovació del claustre i del consell escolar del centre i cal presentar-la en la corresponent Direcció Territorial d'Educació fins al 30 d'abril.
5. Autorització i seguiment
a) La Direcció General d'Ordenació i Centres Docents autoritzarà el funcionament d'un programa d'acompanyament escolar o de suport i reforç.
b) Per a això, la Direcció Territorial d'Educació corresponent, vist l'informe de la inspecció educativa, remetrà a la Direcció General d'Ordenació i Centres Docents una proposta prioritzada, tenint en compte, a més dels criteris ja indicats:
- Les característiques del centre i del seu alumnat.
- La valoració obtinguda per la sol·licitud prèvia del programa o de mesures de compensació educativa, si és el cas.
- L'adequació entre les actuacions proposades i els objectius del programa sol·licitat.
- La implicació en el desenrotllament del programa sol·licitat manifestada pel professorat del centre i per les associacions o institucions que hi col·laboren.
- En el cas del programa d'acompanyament escolar, es donarà preferència als centres que tinguen la consideració de CAES o que hagen demanat l'autorització per al curs 2010-2011, de mesures o programes de compensació educativa.
- En el cas del programa de suport i reforç als instituts d'educació secundària, els centres que ho sol·liciten han d'incloure en el seu projecte la línia d'actuació 3.1 (acompanyament escolar), dins del bloc III (relació amb l'entorn).
c) Els centres que han participat en els programes de suport i reforç durant el curs 2009-2010, quedaran autoritzats a continuar amb el mateix programa durant el curs 2010-2011, excepte renúncia expressa raonada. Per a això, cal remetre el model de sol·licitud que s'arreplega en els annexos III i IV, a la corresponent Direcció Territorial, marcant en la casella on s'indica «continuïtat».
d) En el cas que un centre sol·licite la continuïtat d'un dels programes i la inspecció educativa emeta un informe de seguiment desfavorable dels mateixos, el centre ha de comprometre's a realitzar les modificacions necessàries per a la seua continuïtat amb caràcter previ a la seua autorització definitiva.
e) Els centres que van començar la seua participació en el programa de suport i reforç en el curs 2007-2008, i que, per tant, finalitzen la seua participació en el present curs escolar, podran sol·licitar el programa d'acompanyament escolar previst en el punt 1 d'este apartat. Excepcionalment, es podrà autoritzar la continuïtat extraordinària per un curs més en el programa de suport i reforç. Esta autorització extraordinària ha de comptar amb l'informe favorable de la inspecció educativa.
f) La inspecció educativa realitzarà el seguiment del plan PROA i dels centres educatius amb la col·laboració de la Direcció General d'Ordenació i Centres Docents.
6. El Servici de Formació del Professorat organitzarà activitats formatives, assessorarà els centres docents en el desenrotllament d'estos programes i facilitarà l'intercanvi de bones pràctiques.
València, a 29 de març de 2010.- El director general d'Ordenació i Centres Docents: Rafael Carbonell Peris.